CHAYO วางเป้ารายได้ปี 65 โต 25% เล็งซื้อหนี้บริหาร 1.4 หมื่นลบ.
CHAYO แจกปันผลหุ้น 30 หุ้นเดิมต่อ 1 หุ้นปันผล และเงินสด 0.0018519 บาท ขึ้น XD 5 เม.ย. 65 พร้อมตั้งเป้ารายได้เติบโตไม่ต่ำกว่า 25% หลังวางงบลงทุนประมาณ 3,000 ลบ. คาดว่าจะซื้อหนี้มาบริหารได้ประมาณ 10,000 – 14,000 ลบ.
CHAYO แจกปันผลหุ้น 30 หุ้นเดิมต่อ 1 หุ้นปันผล และเงินสด 0.0018519 บาท ขึ้น XD 5 เม.ย. 65 พร้อมตั้งเป้ารายได้เติบโตไม่ต่ำกว่า 25% หลังวางงบลงทุนประมาณ 3,000 ลบ. คาดว่าจะซื้อหนี้มาบริหารได้ประมาณ 10,000 – 14,000 ลบ.
16 มี.ค. 2565

นายสุขสันต์ ยศะสินธุ์ ประธานเจ้าหน้าที่บริหาร บริษัท ชโย กรุ๊ป จำกัด (มหาชน) หรือ CHAYO ผู้ดำเนินธุรกิจบริหารสินทรัพย์ทั้งที่มีหลักประกันและไม่มีหลักประกัน ธุรกิจเจรจาติดตามเร่งรัดหนี้สิน ธุรกิจปล่อยสินเชื่อ และธุรกิจศูนย์บริการข้อมูลลูกค้า หรือขายของผ่าน Call Center เปิดเผยว่า ที่ประชุมคณะกรรมการบริษัทมีมติให้จัดประชุมสามัญผู้ถือหุ้นประจำปี 2565 ในวันที่ 27 เมษายน 2565 ในรูปแบบการประชุมผ่านสื่ออิเล็กทรอนิกส์ (e-Meeting) กำหนดรายชื่อผู้ถือหุ้นมีสิทธิ์เข้าร่วมประชุม (Record Date) ในวันที่ 27 เมษายน 2565 และอนุมัติการจ่ายปันผล โดยจ่ายเป็นหุ้นปันผลและเงินสด จากกำไรสะสมที่ยังไม่ได้จัดสรร 
โดยจ่ายปันผลเป็นหุ้นสามัญของบริษัทฯ ให้แก่ผู้ถือหุ้นในอัตรา 30 หุ้นเดิมต่อ 1 หุ้นปันผล จำนวนไม่เกิน 41,719,057 หุ้น มูลค่าที่ตราไว้หุ้นละ 0.50 บาท รวมมูลค่าทั้งสิ้นไม่เกิน 20,859,528.50 บาท หรือคิดเทียบเป็นมูลค่าเท่ากับอัตราการจ่ายปันผล 0.0166667บาทต่อหุ้น และให้จ่ายปันผลเป็นเงินสดในอัตราหุ้นละ 0.0018519 บาท รวมเป็นเงินปันผลที่จ่ายเป็นหุ้นและเป็นเงินสดทั้งสิ้นหรือคิดเป็นจำนวนเงินประมาณไม่เกิน 23,177,314.50 บาท 
ทั้งนี้บริษัทฯ กำหนดรายชื่อผู้ถือหุ้นที่มีสิทธิได้รับเงินปันผล (Record Date) ในวันที่  7 เมษายน 2565 หลังจากขึ้นเครื่องหมาย XD วันที่ 5 เม.ย. 2565 และกำหนดจ่ายเงินปันผลให้แก่ผู้ถือหุ้นภายในวันที่  27 พฤษภาคม 2565 (อย่างไรก็ตาม สิทธิในการรับปันผลดังกล่าวข้างต้นยังมีความไม่แน่นอน จนกว่าจะได้รับอนุมัติจากที่ประชุมสามัญผู้ถือหุ้นประจำปี 2565)
อย่างไรก็ดีหากผู้ถือใบสำคัญแสดงสิทธิ CHAYO-W1 และ CHAYO-W2 ใช้สิทธิในการแปลงสภาพหรือซื้อหุ้นสามัญ ในวันที่ 31 มีนาคม 2565 นี้ก็จะมีสิทธิในการรับหุ้นปันผลในครั้งนี้ด้วย เช่นกัน
อนึ่งบริษัทฯ ได้มีการจ่ายปันผลระหว่างกาลแก่ผู้ถือหุ้นเป็นหุ้นและเงินสด ตามมติที่ประชุมสามัญผู้ถือหุ้นครั้งที่ 2/2564 เมื่อวันที่ 27 ธันวาคม 2564 โดยจ่ายปันผลเป็นหุ้นสามัญเพิ่มทุนของบริษัทคิดเทียบมูลค่าเท่ากับอัตราการจ่ายปันผล 0.0166667 บาทต่อหุ้น และจ่ายปันผลเป็นเงินสดในอัตรา 0.0018519 บาทต่อหุ้น หรือคิดเป็นการจ่ายปันผลทั้งสิ้นในอัตรา 0.0185186 บาทต่อหุ้น ทั้งนี้ หากรวมการจ่ายปันผลที่เสนอให้ที่ประชุมสามัญผู้ถือหุ้นประจำปี 2565 ในครั้งนี้ รวมกับการจ่ายเงินปันผลระหว่างกาลข้างต้นจะคิดเป็นการจ่ายปันผลเป็นหุ้นทั้งสิ้นในอัตรา 0.0370372 บาทต่อหุ้น
สำหรับทิศทางธุรกิจในปี 2565 บริษัทฯ ได้เข้าเจรจาซื้อพอร์ตหนี้จากสถาบันการเงินอย่างต่อเนื่อง โดยมีงบลงทุนอยู่ประมาณ 3,000 ล้านบาท โดยคาดว่าจะซื้อหนี้มาบริหารได้ประมาณ 10,000 – 14,000 ล้านบาท (ทั้งนี้ไม่รวม JV ที่จะจัดตั้งกับสถาบันการเงินตามนโยบายของ ธปท.) โดยปี 2565 ตั้งเป้ารายได้เติบโตอย่างน้อยไม่ต่ำกว่า 25%